Turisme organitza 4 Gimcanes per la Jueria de Sagunt en les Jornades Europees de la Cultura Jueva
03 de setembre 2020

![](/media/y4enapc5/96_c_cartel.jpg)

La delegació de Turisme ha organitzat durant tot el mes de setembre una completa programació per a tots els públics, amb motiu de la participació de la Xarxa de Jueries d'Espanya en les Jornades Europees de la Cultura Jueva 2020, amb el tema ‘Rutes Sefardites’. Concretament, la regidoria ha preparat 4 gimcanes per al públic adult i familiar. A més, per als establiments del municipi la delegació ha organitzat també un taller de cuina sefardita, a càrrec de l'autor del llibre ‘Sabores de Sefarad’, que s'impartirà, per precaució, de manera telemàtica. Les persones interessades podran apuntar-se a través de l'adreça de correu gestionsicted@gmail.com.

  

També, per al 26 de setembre, la conferència ‘Claves, misterios y curiosidades de la gastronomía y Fiestas Judías’ a càrrec de la creadora i directora de Sefarad Experience, Alejandra Albulafia, clausurarà tota la jornada dedicada a la cultura jueva. Eixe mateix dia, alguns restaurants de la ciutat, com Le Fou i la Taverna de la serp, entre altres, oferiran un menú sefardita.

  

Així mateix, segons informa la delegació de Turisme, tots els dissabtes del mes de setembre es realitzarà una gimcana, que té, amb intenció lúdica, donar a conéixer i reconéixer el llegat jueu de Sagunt. Específicament, les persones que participen podran realitzar un conjunt de proves que seran distribuïdes pel màster o guia de l'activitat, que organitzarà en equips de 4 o 6 persones el joc per a resoldre estes proves o enigmes durant un recorregut per la Jueria. Una activitat que té com a objectiu aconseguir una lletra de canvi, que va ser l'única cosa que van poder portar els jueus després de la seua expulsió i que, contenia algunes o totes les seues pertinences per a poder començar una nova vida en un altre lloc. Així que, totes les persones interessades a participar en este conjunt de proves de destreses al llarg d'un recorregut podran fer-lo inscrivint-se obligatòriament a través del correu saguntesviu@gmail.com o a través del telèfon 697 855 527, en l'horari de matí de dilluns a divendres. Posteriorment, els qui s'hagen inscrit rebran un codi de confirmació i podran accedir a esta activitat única en Sefarad, tal com es va denominar Espanya després de l'expulsió dels jueus en 1492.

  

D'altra banda, l'organització convida a participar, des del 8 fins al 26 de setembre, a tots els visitants i ciutadans en el concurs d'Instagram, que premiarà amb _merchandinsing_ de la ciutat a tots els participants i a la millor fotografia. Concretament, el concurs consistirà a fer-se una foto al costat d'algunes de les 6 plaques de bronze que hi ha distribuïdes en la Jueria de Sagunt i compartir-la en la xarxa social amb l'etiqueta #juderiadesagunto.

  

La regidora de Turisme, Natalia Antonino, ha convidat la ciutadania a participar en la gimcana sobre la cultura jueva i ha explicat que es tracta d'una activitat que s'unix a aquelles organitzades per les diferents ciutats que componen la Xarxa de Jueries d'Espanya, de la qual Sagunt forma part des de fa escassament any i mig.

  

«**Treballem en sintonia amb altres ciutats d'Espanya donant a conéixer el llegat jueu de la nostra ciutat i posant en valor la gastronomia, que és una de les motivacions dels viatgers a l'hora de descobrir les jueries**», ha destacat la delegada, que també insistix que «**hem de continuar en esta línia i treballant per este producte turístic, que conjuga entreteniment, cultura, gastronomia i turisme. Una altra manera de viure Sagunt**».

  

![](/media/iyrhazqs/96_c_alejandraabulafia.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/turisme-organitza-4-gimcanes-per-la-jueria-de-sagunt-en-les-jornades-europees-de-la-cultura-jueva/ "Facebook")
*   [](http://twitter.com/share?url=https://aytosagunto.es/va/actualitat/turisme-organitza-4-gimcanes-per-la-jueria-de-sagunt-en-les-jornades-europees-de-la-cultura-jueva/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/turisme-organitza-4-gimcanes-per-la-jueria-de-sagunt-en-les-jornades-europees-de-la-cultura-jueva/ "Linked In")
*   [](mailto:?body=https://aytosagunto.es/va/actualitat/turisme-organitza-4-gimcanes-per-la-jueria-de-sagunt-en-les-jornades-europees-de-la-cultura-jueva/)